Alvarezsauroidea was ’n groep klein Maniraptora-dinosourusse. Die eerste fossiel is in die 1990's erken. Sedertdien het die getal vondste drasties toegeneem – die meeste is in China ontdek, maar ook in Noord- en Suid-Amerika en Europa. Hulle het van die Laat Jura to die Laat Kryt bestaan. Die grootte van die Alvarezsauroidea-fossiele wissel van 0,5 tot 2 m, maar sommige lede kon groter gewees het. Die grootste lid was Haplocheirus. Vanweë dié dier se grootte en sy basale posisie, lyk dit of Alvarezsauroidea algaande kleiner geword het. Hoewel dit seldsaam is in dinosourusse, het dit ook in Paraves voorgekom. Die presiese plek van Alvarezsauroid is steeds onseker. Eers is gedink dit is ’n sustergroep van Avialae (voëls) of deel van Avialae. Hulle is beskou as nie-vlieënde voëls omdat hulle baie soortgelyke eienskappe gehad het. Hierdie verwantskap is egter heroorweeg ná die vonds van primitiewe vorms soos Haplocheirus, Patagonykus en Alvarezsaurus, wat nie voëlagtige eienskappe toon nie. Die diere se posisie is steeds omstrede. Hulle word binne Coelurosauria geplaas in Maniraptora of as ’n sustertakson van Ornithomimosauria binne Ornithomimiformes.